Трисагиум в памет на Стефан Данаилов отслужи Старозагорският митрополит Киприан
Начало » Стара Загора » Трисагиум в памет на Стефан Данаилов отслужи Старозагорският митрополит Киприан
четвъртък, ноември 28, 2019, 10:15
„Трисагиум“ в памет на любимия на поколения българи актьор Стефан Данаилов бе отслужен днес в параклис „Св. ап. Карп“ (в сградата на Старозагорска митрополия). Заупокойната молитва бе отслужена от Негово Високопреосвещенство Старозагорския митрополит Киприан и свещенослужители от Старозагорска епархия.
Трисагиумът представлява служба, която съдържа тропари, кратка заупокойна ектения и молитва, и е един от християнските обичаи за погребение и почит към починалите.
„Ние ще се молим за неговата душа, Бог да му въздаде доброто горе на небесата, за да може ние да съхраним вечния спомен и образа му за делото, което извърши, да бъде жив. Молим Всеподателя Бога да го упокои там, където няма нито болка, нито скръб, нито въздишка. Вечна и блажена да е паметта му!“ – каза владиката в края на службата. На нея присъстваха общинските съветници от групата на коалиция “БСП за България”.
« Отстраняват ВиК авария в централна част на Стара Загора
Община Стара Загора получи награда за социална отговорност »